ইউক্রেনের বিরুদ্ধে সাইবার হামলার নিন্দা জানিয়েছে ই-ইউ; নেটোর প্রতিশ্রুতি বৃহত্তর সহযোগিতার 
আগামী দিনগুলোতে নেটো ও ইউক্রেন বর্ধিত সাইবার সহযোগিতা বিষয়ে একটি চুক্তি স্বাক্ষর করবে, যাতে অন্তর্ভুক্ত থাকবে নেটো'র ম্যালওয়ার তথ্য ভাগাভাগি প্লাটফর্মে ইউক্রেনের প্রবেশাধিকার”।   
ইউরোপীয় ইউনিয়নের কর্মকর্তারা শুক্রবার ইউক্রেনের বিরুদ্ধে সাইবার হামলার নিন্দা জানান, যে হামলায় সরকারি ও জরুরি সহায়তার ওয়েবসাইটগুলো বন্ধ হয়ে যায়। তারা দেশটির জন্য ইউরোপীয় সহায়তা ব্যবহারের প্রতিশ্রুতি ব্যক্ত করেন। ইউক্রেনের পররাষ্ট্র মন্ত্রক শুক্রবার জানায় হ্যাকিং-এর কারণে দেশটির মন্ত্রিসভার ৭টি মন্ত্রক, যার মধ্যে রয়েছে রাজস্ব, জাতীয় দুর্যোগ সেবা এবং রাষ্ট্রীয় পরিষেবা যেখানে ইউক্রেনের ইলেট্রনিক পাসপোর্ট এবং ভ্যাকসিনেশন সার্টিফিকেট রক্ষিত থাকে, এসব কার্যক্রম শুক্রবার সাময়িকভাবে বন্ধ রাখা হয়। ইউক্রেন, রুশ ও পোলিশ ভাষায় ওয়েব সাইটে বলা হয় "ইউক্রেনের জনগণের ব্যক্তিগত তথ্য জনগণের কাছে ফাঁস করা হয়েছে। বার্তায় বলা হয় " শংকিত হন এবং আরো খারাপ অবস্থার কথা ভাবুন, এটি আপনাদের অতীত, বর্তমান ও ভবিষ্যতের জন্য"। ইউক্রেনের রাষ্ট্রীয় যোগাযোগ ও তথ্য সুরক্ষা বিভাগ এসোসিয়েটেড প্রেসকে জানায়, ব্যক্তি উপাত্ত ফাঁস হয়ে যাওয়ার কোনো আলামত তারা পান নি। এক বিবৃতিতে নেটো মহাসচিব, জেন্স স্টলটেনবার্গ দ্ব্যর্থহীন ভাষায় এই সাইবার হামলার নিন্দা জানান। তিনি বলেন জোটের সাইবার বিশেষজ্ঞরা ইউক্রেনের সাইবার বিশেষজ্ঞদের সঙ্গে “বর্তমান এই সাইবার অপকর্মের ব্যাপারে তথ্যাদি বিনিময় করছেন”। তিনি আরও বলেন নেটো জোটের বিশেষজ্ঞরা ইউক্রেনের কর্তৃপক্ষকে সহায়তা দিচ্ছেন। মহাসচিব এক বিবৃতিতে জানান, “আগামী দিনগুলোতে নেটো ও ইউক্রেন বর্ধিত সাইবার সহযোগিতা বিষয়ে একটি চুক্তি স্বাক্ষর করবে, যাতে অন্তর্ভুক্ত থাকবে নেটো'র ম্যালওয়ার তথ্য ভাগাভাগি প্লাটফর্মে ইউক্রেনের প্রবেশাধিকার”। ইউক্রেনের পররাষ্ট্র দপ্তর জানায়, এ ধরণের হামলার ব্যাপারে রাশিয়ার দীর্ঘদিনের ইতিহাস রয়েছে। মস্কো কর্তৃক রাশিয়া ও ইউক্রেন সীমান্তে আনুমানিক ১ লক্ষের মত সেনা ও যুদ্ধাস্ত্র মোতায়েনের কারণে সৃষ্ট উত্তেজনা প্রশমিত করার কূটনৈতিক প্রয়াস দৃশ্যত ব্যর্থ হলে, কয়েক সপ্তাহ পরে এসব হামলা চালানো হয়। রাশিয়ার সেনা মোতায়েনের কারণে এই অঞ্চলে আসন্ন অভিযানের আশংকা বাড়ছে। [[এই প্রতিবেদনের কিছু অংশ এপি, রয়টার্স ও এএফপি থেকে নেয়া]]